Gergelyné Varga Edit

HÁZI NYÁRI

MENÜK

Gyors nyári ebédek, levesek, főzelékek, egytálételek, különleges zöldségételek, hidegkonyhai készítmények, saláták, gyümölcsös sütemények és édességek

K O S S U T H  K I A D Ó

Tartalom

Bevezető       4

Gyors nyári ebédek       5

Levesek, főzelékek, egytálételek

Levesek

Hideg levesek

Főzelékek

Feltétek

Párolt zöldségek

Habart főzelékek

Zöldséges egytálételek

Rakott, rántott, töltött zöldségek

Rakott zöldségtálak

Rántott, sült zöldségek

Töltött zöldségek

Mártások, tészták, burgonyás ételek

Zöldséges mártások

Gyümölcsmártások

Zöldségfejfújtak

Zöldséges tészták

Burgonyás ételek

Különleges zöldségételek

Nemzetközi kóstoló

Zöldséges omlettek

Házi hidegkonyha

Pástétomok

Sajtvacsorák

Ételkoktélok

Hideg halételek

Töltött hideg ételek

Tehéntúró zöldséggel, gyümölccsel

Vendégváró falatok

Vegyes ízelítők

Különlegességek

Saláták

Burgonya-, rizs- és tésztasaláták

Zöldségsaláták

Vegyes saláták

Reszelt zöldségsaláták

Hússaláták

Gyümölcsös saláták

Sütemények, édességek

BEVEZETŐ

A friss zöldségfélék és gyümölcsök rendszeres fogyasztása alapvetően fontos, mivel a vízben oldható vitaminok és az ásványi anyagok döntő részét ezekből fedezhetjük. Kevés energiát (kivétel a szőlő, szilva, aszalt gyümölcsök) és sok élelmi rostot tartalmaznak, ezért a korszerű táplálkozásban fontos szerepet töltenek be. Talán a legváltozatosabban elkészíthető és fogyasztható élelmiszercsoportot alkotják a zöldségfélék és gyümölcsök. Fogyaszthatók nyersen, salátának elkészítve, főzve, sütve, párolva, de nagy részüket kiválóan lehet tartósítani, konzerválni, aszalni, szárítani is. Egyéb élelmiszerekkel – húsokkal, tejjel és tejtermékekkel, tojással, gabonafélékkel – társítva olyan változatos és ízletes ételeket, ételsorokat tálalhatunk, amelyek mindenben megfelelnek a korszerű, egészséges táplálkozás feltételeinek.

A főzés-sütésnél minden élelmiszerre vonatkozik, hogy ízletes, jó ételt csak kifogástalan minőségű alapanyagból készíthetünk. Ez fokozottan igaz a zöldségfélékre.

–A salátának, levesnek vagy főzeléknek szánt zöldség mindig legyen friss és hibátlan.

–Nagyon alaposan mossuk, tisztítsuk a zöldségféléket felhasználás előtt, a leveleseket többször öblítsük át tiszta vízben, hogy a talajszennyeződést és vegyszermaradványokat tökéletesen eltávolítsuk.

–Ne főzzük túl a zöldségféléket, mert hő hatására csökken a vitamintartalmuk és élvezeti értékük. Nem baj, ha kissé ropogós marad a zöldféle, hiszen nagy részük nyersen is fogyasztható.

–Ne rántsuk be vastagon a főzeléket, mert sűrű, csirizes állagú lesz. A habart főzelékek gusztusosabbak és nem hizlalnak.

–Ne fűszerezzük túl a főzelékféléket, köreteket, hagyjuk érvényesülni a zöldségek természetes ízét.

Ebben a kötetben sokféle, változatos, zöldségekkel és gyümölcsökkel készült ételrecept található önmagában és hússal, tojással, tejtermékekkel kombinálva is. Ezekből bárki könnyen összeállíthatja az ízlésének megfelelő nyári ebédeket, vacsorákat, hidegtálakat, hiszen igen gazdag a választék.

GYORS NYÁRI EBÉDEK

 Rizibizi tükörtojással

Hozzávalók: 1 kg fiatal zöldborsó, 1 nagy csomó zöldpetrezselyem, 50 dkg rizs, 10 dkg vaj, személyenként 2 tojás, só.

Elkészítés: A forró vízben megmosott rizst annyi vízzel, hogy ellepje, és 6 dkg vajjal, kevés sóval, takarékon felforraljuk, majd 30 percig lefedve állni hagyjuk. Ezalatt a gőzben megpuhul. Áttesszük egy tűzálló tálba, beleforgatjuk a megtisztított zöldborsót és az apróra vágott zöldpetrezselymet. Ha kell, még egy kis vizet adunk hozzá és tálalás előtt a sütőben átforrósítjuk. Akkor készítjük el a megmaradt vajjal a tükörtojásokat.

 Zsenge zöldborsó omlettel

Hozzávalók:  2 kg fiatal zöldborsó, 1 csomó zöldpetrezselyem, 3 dkg vaj,  2 evőkanál liszt,  1 evőkanál cukor, só, személyenként 2 tojás és 2 dkg sonka vagy tarja, olaj, tejföl.

Elkészítés: A megtisztított zöldborsót a vajban, letakarva, tíz percig pároljuk. Megszórjuk a liszttel, két percig pirítjuk, majd felöntjük 2 dl vízzel. Hozzáadjuk az apróra vágott zöldpetrezselymet, a sót, a cukrot és felforraljuk. A tojások sárgáját darabonként 1 kávéskanál tejföllel, az apróra vágott sonkával, sóval összekeverjük. A tojások fehérjét kemény habbá verjük, lazán a keverékbe forgatjuk és palacsintasütőben kevés olajon omletteket sütünk belőle. Kettéhajtva, friss fehér kenyérrel adjuk a főzelék mellé.

 Spagetti zöldborsós raguval

Hozzávalók: 50 dkg zöldborsó, 1 hagyma, 10 dkg sonka, 3 dkg vaj, 3 evőkanál olaj, 1 evőkanál Piros Arany, 2 paradicsom, 1 tyúkhúsleves-kocka, 2 db kockacukor, 3 evőkanál tejszín, só, fehér bors, 50 dkg spagetti, 20 dkg reszelt sajt.

Elkészítés: A meghámozott, összevagdalt paradicsomot, a lereszelt hagymát, az apróra vagdalt sonkát a vajon és az olajon megpároljuk. Hozzáadjuk a zöldborsót, a Piros Aranyat, a leveskockát, a tejszínt, a cukrot, a sót és a borsot. Együtt még 5-6 percig pároljuk, s ha szükséges, kevés vizet adunk hozzá. A spagettit sós vízben kifőzzük és a zöldborsós raguval, valamint a reszelt sajttal kínáljuk.

 Zöldséges rizs reszelt sajttal

Hozzávalók: 50 dkg rizs, 30 dkg zöldborsó, 3 fiatal sárgarépa, 2  petrezselyemgyökér,  1 fiatal karalábé, 1 kisebb zellergumó, 1 csomó zöldpetrezselyem, 20 dkg füstölt tarja, 8 dkg vaj, 10 dkg reszelt sajt, só, fehér bors, szurokfű.

Elkészítés: A forró vízben megmosott rizst a fele vajjal és annyi vízzel, hogy ellepje, takarékosan felforraljuk, majd lefedve 30 percig állni hagyjuk. Közben a többi vajon megpároljuk a meghámozott és kockára vágott zöldségeket. Hozzáadjuk a zöldborsót és az apróra vágott sonkát. Egy tűzálló tálban összekeverjük a rizzsel, az apróra vágott petrezselyemmel, a sóval és a fűszerekkel. Fogyasztás előtt a sütőben letakarva átforrósítjuk. Reszelt sajttal megszórva kínáljuk.

 Tojásos galuska salátával

Hozzávalók: 50 dkg liszt, 7 tojás, 2 dkg vaj, 4-5 evőkanál olaj, só, 2 fej saláta, 3 szál újhagyma, 1 citrom leve, 4 evőkanál salátaolaj, 1 kávéskanál mustár, 2 kávéskanál porcukor, só, fehér bors.

Elkészítés: A lisztet 3 tojással, 1 kávéskanál sóval, az olvasztott vajjal és vízzel galuskatésztává keverjük. Legalább 30 percig állni hagyjuk, majd forrásban lévő sós vízbe galuskákat szaggatunk belőle, kifőzzük és leszűrjük. A 4 tojást sóval felverjük, a galuskát forró olajba tesszük, ráöntjük a tojást és lazán kevergetve megsütjük. A megmosott és szárazra törölt salátát kétujjnyi csíkokra vágjuk, rászórjuk a vékony karikára szelt újhagymát. Az olajat, a citromlét, a mustárt, a cukrot, a sót és a borsot jól összekeverjük (ha lehet, turmixgépben), az előkészített salátára öntjük és lazán összekeverjük.

 Juhtúrós galuska uborkasalátával

Hozzávalók: 50 dkg liszt, 3 tojás, 2 dkg vaj, 10 dkg császárhús, 20 dkg juhtúró, 1 csomag kapor, 2 dl joghurt, 1/2 kg salátauborka, 1/2 dl borecet, 2 evőkanál olaj, só, bors, pirospaprika.

Elkészítés: A lisztet a tojásokkal, 1 kávéskanál sóval, az olvasztott vajjal és vízzel galuskatésztává keverjük. Legalább 30 percig állni hagyjuk, majd forró, sós vízbe szaggatjuk, kifőzzük és leszűrjük. A császárhúst apró kockákra vágjuk, kiolvasztjuk, majd beleforgatjuk a galuskát. A juhtúrót összekeverjük a joghurttal, az apróra vágott kaporral, ízlés szerint sózzuk és a forró galuska tetejére halmozzuk. A meghámozott uborkát vékonyan legyaluljuk. A borecetet összekeverjük olajjal és sóval, az uborkára öntjük és letakarva behűtjük. Tálalás előtt borssal és pirospaprikával meghintjük.

 Vajas, petrezselymes újburgonya vegyes salátával

Hozzávalók:   2 kg újburgonya,   2 csomó  zöldpetrezselyem, 10 dkg vaj,  1 fej saláta,  10  dkg  kígyóuborka,  3  szál  újhagyma, 1 sárgarépa, 1 kisebb zeller, 1 kisebb karalábé, 1 zöldpaprika, 1 alma, 2-3  retek.  Az  öntethez: 2 dl tejföl,  10 dkg márványsajt (rokfort), 2 evőkanál olaj, 2 evőkanál citromlé, só, fehér bors.

Elkészítés: A megtisztított újburgonyát sós vízben 10 percig főzzük és leszűrjük. Egy tepsibe felolvasztjuk a vajat, beletesszük az apróra vágott zöldpetrezselymet és a burgonyát, megsózzuk és fogyasztás előtt átsütjük. A megmosott salátát lecsurgatjuk és csíkokra vágjuk. Rátesszük a kockára vágott almát és a paprikát. A meghámozott uborkát, sárgarépát, karalábét, zellert, retket rágyaluljuk. Végül a vékony karikára vágott hagymát adjuk hozzá és lazán összekeverjük. Az öntet hozzávalóit összeturmixoljuk és csak az asztalon öntjük a salátára.

 Rakott kel rozspehellyel

Hozzávalók: 2 kg fiatal kelkáposzta, 1 nagy hagyma, 1 zöldpaprika, 2 csirkemell, 3-4 evőkanál olaj, 2 dkg vaj, 3 dl tejföl, 20 dkg rozspehely, 3-4 evőkanál zsemlemorzsa, só, pirospaprika, fehér bors, szurokfű, szódabikarbóna.

Elkészítés: A csontról lefejtett húst és bőrt, a hagymát és a paprikát apróra vagdaljuk. Az olajon, sóval, pirospaprikával és kb. 2 dl vízzel, puhára pároljuk. A megtisztított kelkáposztákat kettévágjuk és sós, szódabikarbónás vízben 10 percig főzzük. Jól lecsurgatjuk. Egy tűzálló tálat vajjal kikenünk, meghintjük a zsemlemorzsával. A tálba rétegezzük a kelkáposztát, a rozspehelyt, a szaftos húst, sózzuk, fűszerezzük, tejföllel meglocsoljuk. Addig folytatjuk a rétegezést, amíg a hozzávalók elfogynak. A sütőben letakarva kb. 40 percig sütjük.

 Újburgonyás kelkáposzta lecsós szafaládéval

Hozzávalók: 2 kg fiatal kelkáposzta, 1 kg újburgonya, 1 tyúkhúsleves-kocka, 2 evőkanál olajos rántás, só, szódabikarbóna, köménymag, személyenként 1 szafaládé, 1 nagy hagyma, 2-3 zöldpaprika, 2 paradicsom, pirospaprika, 3-4 evőkanál olaj.

Elkészítés: A megtisztított, megmosott és csíkokra vágott kelkáposztát annyi sós, szódabikarbónás vízben, hogy ellepje, tíz percig főzzük. Hozzáadjuk a meghámozott, apró kockákra vágott burgonyát, a leveskockát, a köménymagot, és még 10-15 percig főzzük. Összeforraljuk a kevés vízzel elkevert rántással. Az olajban az apróra vágott hagymát, a zöldpaprikát, a paradicsomot és a szafaládékat sóval, pirospaprikával ízesítjük, kb. 2 dl víz hozzáadásával 10-15 percig pároljuk. Bő lével és friss fehér kenyérrel tálaljuk a kelkáposztához.

 Lecsó tojással

Hozzávalók: 1,5 kg zöldpaprika (ha szeretjük, a fele lehet erős), 75  dkg paradicsom,  2  nagyobb hagyma,  10  dkg  császárhús, 1 marhahúsleves-kocka, 6 tojás, só, pirospaprika.

Elkészítés: Az apró kockákra vágott császárhúson megfuttatjuk az ugyancsak apróra vágott hagymát. Hozzáadjuk a karikára vágott zöldpaprikát és a paradicsomot, a leveskockát, a sót, a pirospaprikát. Letakarva 15 percig pároljuk. A felvert tojásokat hozzáöntjük és addig keverjük, amíg megszilárdul. Fehér kenyérrel kínáljuk.

 Rizses lecsó kolbásszal

Hozzávalók: 1,5 kg zöldpaprika, 75 dkg paradicsom, 2 nagy hagyma,  4 evőkanál olaj,  1 marhahúsleves-kocka,  10 dkg rizs, 30 dkg kolbász, só, pirospaprika.

Elkészítés: Az olajon megfuttatjuk az apróra vágott hagymát, hozzáadjuk a karikára vágott zöldpaprikát, a paradicsomot, a kolbászt, a megmosott rizst, majd sózzuk és pirospaprikával ízesítjük.  Lefedve, takarékon  30  percig  pároljuk és utána még 30 percig állni hagyjuk. Fogyasztás előtt átforrósítjuk, friss, fehér kenyérrel kínáljuk.

 Lecsós, paprikás újburgonya

Hozzávalók: 1,5 kg újburgonya, 50 dkg zöldpaprika, 25 dkg paradicsom, 2 nagy hagyma, 1 tyúkhúsleves-kocka, 10 dkg füstölt szalonna, só, pirospaprika.

Elkészítés: A nagyobb újburgonyákat hosszában kettévágjuk. Az apró kockákra vágott szalonnán megfuttatjuk az ugyancsak apróra vágott hagymát és zöldpaprikát, sózzuk, megszórjuk pirospaprikával, majd beletesszük a burgonyát és a meghámozott, kockára vágott paradicsomot, és tíz percig pároljuk. Felöntjük annyi vízzel, hogy ellepje, és a leveskockával együtt még tíz percig főzzük.

 Tojásos zöldbab töltött dagadóval

Hozzávalók: 1 kg zöldbab (sárga vagy tarka hüvelyű), 2 csomó zöldpetrezselyem, 1 nagy citrom leve, 2 evőkanál olajos rántás, 2-3 evőkanál kristálycukor, 3 tojássárgája, 3 egész tojás, 1 db kb. 1,5 kilós dagadó (a hentessel szúrassuk fel), 3 zsemle, 10 dkg gomba, só, fehér bors, őrölt gyömbér, 1 dl olaj, 5 dkg vaj.

Elkészítés: A megmosott zöldbab két végét levágjuk és hosszában csíkokra vagdaljuk, majd sós vízben puhára főzzük. A rántást elkeverjük egy kis vízzel, 1 csomó apróra vágott zöldpetrezselyemmel és öszeforraljuk a zöldbabbal. Egy tálban kikeverjük a tojássárgákat, a cukrot és a citromlét. A kihűlt zöldbabot beleforgatjuk és jégszekrényben lehűtjük.

A felszúrt dagadót megmossuk és kívül-belül kicsit besózzuk. A vízbe áztatott és kinyomott zsemléket összekeverjük a tojásokkal, az apróra vágott, vajon megpárolt gombával, a másik csomó finomra vágott zöldpetrezselyemmel és a többi fűszerrel. Megtöltjük vele a dagadót, tepsibe tesszük, az olajjal bekenjük és a sütőben letakarva, közben kétszer-háromszor meglocsolva kb. egy órát sütjük. Végül kifedve kicsit megpirítjuk a tetejét. Ha kihűlt, vastag szeletekre vágjuk és a főzelékhez tálaljuk.

 Kapros, tejfölös tök lecsós csirkével

Hozzávalók: 1,5 kg tök, 1 csomó kapor, 1 kis citrom leve, 1 evőkanál vajas rántás, 2 dl tejföl, 1 csirke, 1 nagy hagyma, 2-3 zöldpaprika, 2 paradicsom, só, pirospaprika, 0,5 dl olaj, 1 tyúkhúsleves-kocka.

Elkészítés: A megtisztított tököt legyaluljuk és annyi citromos, sós vízben, hogy ellepje, megfőzzük. A rántást összekeverjük a tejföllel és az apróra vágott kaporral, majd összeforraljuk a tökkel és jól behűtjük. Az olajon megfuttatjuk az apróra vágott hagymát, hozzáadjuk a felszeletelt paprikákat, a paradicsomokat, belerakjuk a feldarabolt csirkét, a leveskockát, ízlés szerint sózzuk, paprikázzuk. Előbb saját levében pároljuk 15 percig, majd felöntjük annyi vízzel, hogy bő leve legyen, és puhára főzzük. A hideg tökfőzelékkel és friss fehér kenyérrel tálaljuk.

 Tojásos tök zöldségfasírttal

Hozzávalók: 1,5 kg tök, 1 csomó kapor, 2 evőkanál vajas rántás, 2 tojássárgája,  2-3 evőkanál borecet,  3-4 szem kockacukor, só, 20 dkg gomba, 20 dkg kelkáposzta, 20 dkg sárgarépa, 20 dkg zeller, 1 hagyma, 2 gerezd fokhagyma, 1 csomó zöldpetrezselyem, 2 zsemle, 2 tojás, 3-4 evőkanál zsemlemorzsa, só, fehér bors, szurokfű, olaj a sütéshez.

Elkészítés: A megtisztított tököt legyaluljuk és annyi sós, borecetes vízben, hogy ellepje, megfőzzük. A rántást összekeverjük az apróra vágott kaporral és összeforraljuk a tökkel. Ha langyosra hűlt, hozzáöntjük a cukorral elkevert tojássárgákat. Az összevágott hagymát 1 evőkanál olajon megfuttatjuk. A zöldségeket megtisztítjuk és a vízben áztatott és kinyomott zsemlékkel együtt ledaráljuk. Összekeverjük a tojásokkal, az apróra vágott zöldpetrezselyemmel, a szétnyomott fokhagymával, a sóval és a fűszerekkel. Vizes kézzel lapos, ovális szeleteket formálunk. Mindkét oldalát zsemlemorzsába mártjuk és forró olajban világosra sütjük.

 Sonkás karfiol vajas morzsával

Hozzávalók: 1,5 kg karfiol (zöldje nélkül), 1 csomó zöldpetrezselyem, 15 dkg sonka vagy tarja, 6 dkg vaj vagy margarin, 2 dl tejföl, 10 dkg reszelt sajt, 4-5 evőkanál zsemlemorzsa, só, fehér bors, kakukkfű.

Elkészítés: A rózsáira szedett karfiolt sós vízben megfőzzük, lecsurgatjuk. Tűzálló tálba tesszük, megszórjuk az apróra vágott sonkával, zöldpetrezselyemmel és a reszelt sajttal, majd sózzuk, fűszerezzük. Az olvasztott vajjal összekeverjük a zsemlemorzsát és a karfiolra terítjük, majd a tejfölt is ráöntjük. A sütőben letakarva átsütjük. Rozskenyérrel kínáljuk.

 Joghurtos spárga zabpehellyel

Hozzávalók:  1  kg  fiatal  spárga,  1  csomó  zöldpetrezselyem, 6 dkg vaj vagy margarin, 4 dl joghurt vagy aludttej, 20 dkg zabpehely, só, fehér bors, cayenne-i bors, 3-4 szem kockacukor.

Elkészítés: A meghámozott spárgát sós, cukros vízben megfőzzük, lecsurgatjuk. Kivajazott tűzálló tálba terítjük, megszórjuk az apróra vágott zöldpetrezselyemmel, sózzuk, fűszerezzük, majd rászórjuk a zabpelyhet. A tetejére simítjuk a joghurtot, rádaraboljuk a vajat és a sütőben letakarva kb. 20 percig sütjük.

 Zöldbabpaprikás debrecenivel

Hozzávalók: 1 kg széles hüvelyű zöldbab (legjobb a sárga-lila foltos), 1 nagy hagyma, 2-3 zöldpaprika, 2 paradicsom, 1 csomó zöldpetrezselyem, 3 evőkanál olaj, 1 evőkanál liszt, 2 dl tejföl, só, pirospaprika, személyenként 1 pár debreceni.

Elkészítés: A megmosott zöldbab két végét levágjuk és kb. 2 centis ferde kockákra daraboljuk. Az apróra vágott hagymát és paprikát megfuttatjuk az olajon, hozzáadjuk a babot, a felszeletelt paradicsomot, a sót, a pirospaprikát és annyi vizet, hogy ellepje, majd puhára pároljuk. Az apróra vágott petrezselymet összekeverjük a tejföllel, a liszttel, egy kevés vízzel, majd összeforraljuk a babbal. A debrecenit megfőzzük és fehér kenyérrel tálaljuk a babpaprikáshoz.

 Meggymártás levesben főtt hússal

Hozzávalók: 1,5 kg meggy, 4 dkg vaj, 2 dl tejföl, 2-3 evőkanál liszt, darabka fahéj, só, cukor, bármilyen maradék leveshús (marha, csirke, kacsa).

Elkészítés: A megmosott meggyet kimagozzuk és a vajon a fahéjdarabkával megpároljuk. A tejfölt, a lisztet, a sót, a cukrot 4 dl vízzel összekeverjük és a meggyel felforraljuk. A leveshús mellé tálaljuk.

 Fiatal karalábé töltve

Hozzávalók: 6 db nagy, fiatal karalábé és a zöld levelei, 1 csomó kapor, 2 csirkemell, 20 dkg rizs, 1 tojás, 1 tyúkhúsleves-kocka, 2 dl tejföl, 2 dl tejszín, 2 evőkanál vajas rántás, só, fehér bors, rozmaring.

Elkészítés: A csontról lefejtett húst a bőrkével együtt ledaráljuk, összekeverjük a forró vízben megmosott rizzsel, a tojással, a sóval, a fűszerekkel és 2 evőkanál vízzel. A karalábékat meghámozzuk, a közepüket kivájjuk. A kikapart darabokat és a zöld leveleket apróra vagdaljuk és egy széles lábos aljára terítjük. A karalábékat megtöltjük a húskeverékkel. A maradékból vizes kézzel gombócokat formálunk és a lábosba rakjuk. Felöntjük annyi vízzel, hogy ellepje. Beletesszük a leveskockát, fűszerezzük. Takarékon kb. 30 percig főzzük. A rántást elkeverjük a tejföllel és az apróra vágott kaporral, majd összeforraljuk az étellel. (Készíthetjük a karalábét úgy is, hogy hús helyett gombát, kapor helyett petrezselymet teszünk bele.)

 Párolt sárgarépa sült csirkével

Hozzávalók: 1,5 kg fiatal sárgarépa, 1 csomó zöldpetrezselyem, 5 dkg vaj, só, fehér bors, rozmaring, 1 nagy csirke, 3-4 evőkanál olaj.

Elkészítés: A meghámozott sárgarépát egy tűzálló tálba tesszük, megsózzuk és a finomra vágott zöldpetrezselyemmel fűszerezzük. Rádaraboljuk a vajat és a sütőben kb. 20 percig, letakarva, saját levében pároljuk. A csirkét feldaraboljuk, besózzuk, fehér borssal és rozmaringgal fűszerezzük. Rálocsoljuk az olajat és ugyancsak a sütőben letakarva 30 percig sütjük, majd fedetlenül még 10 percig pirítjuk.

 Párolt vegyes zöldség párizsias sertésszelettel

Hozzávalók: Hatszor 20 dkg fiatal zöldség (sárgarépa, zeller, karalábé, zöldborsó, karfiol, cukkini stb.), 1 csomó zöldpetrezselyem,  6 dkg vaj,  só,  fehér bors,  rozmaring,  6 szelet sertéskaraj, 2 tojás, 10 dkg liszt, 3 evőkanál tej, olaj a kisütéshez.

Elkészítés: A meghámozott, megtisztított zöldségeket nagyobb darabokra vágjuk és tepsibe vagy szögletes tűzálló tálba csoportokba rakjuk, majd sózzuk, fűszerezzük. Megszórjuk az apróra vágott zöldpetrezselyemmel, rádaraboljuk a vajat és a sütőben letakarva, saját levében kb. 20 percig pároljuk. A karajt kicsit kiverjük és besózzuk. A liszt felét összekeverjük a villával felvert tojásokkal és a tejjel. Előbb a megmaradt lisztbe mártjuk a hússzeleteket, majd a tojásba. Forró olajban, takarékon, letakarva, mindkét oldalát aranysárgára sütjük. A párolt zöldséggel körítve tálaljuk.

 Késő nyári zöldségtál

Hozzávalók: 50 dkg cukkini, 40 dkg padlizsán, 30 dkg paradicsom,  20  dkg  zöld  és  piros  színű  paprika,  10  dkg  hagyma, 3 gerezd fokhagyma, 1 csomó zöldpetrezselyem, 2-3 szál zellerlevél és rozmaring, 5 dkg vaj, 4 dl joghurt, 10 dkg rozspehely, só, bors, szurokfű.

Elkészítés: Az apróra vágott hagymát és paprikát megfuttatjuk a vajon. A többi zöldséget meghámozzuk és nagyobb kockákra vágjuk (a cukkinit, ha már nem egészen zsenge, kimagozzuk). Tűzálló tálba halmozzuk vegyesen, megszórjuk az apróra vágott zöldfűszerekkel, sózzuk, borsozzuk, szurokfüvet is szórunk rá, majd ráterítjük a vajban párolt hagymát és paprikát. Rászórjuk a rozspelyhet. A szétnyomott fokhagymát összekeverjük a joghurttal és az ételre simítjuk. Letakarva a sütőben kb. 50 percig sütjük. Barna rozs- vagy korpás kenyérrel fogyasztjuk.

 Töltött patisszon

Hozzávalók: 6 kisebb vagy 3 nagyobb patisszon, 1 csomó kapor, 2 nagyobb csirkemell, 20 dkg árpakása (vagy rizs), 2 dl tejföl, 2 dl tejszín, 1 tojás,  2 evőkanál  vajas  rántás,  1 tyúkhúsleves-kocka, 1 evőkanál citromlé, só, fehér bors, kakukkfű.

Elkészítés: A meghámozott csillagtökök kalapját levágjuk, a magházát a magokkal együtt kikaparjuk. A csontról lefejtett húst a bőrével együtt ledaráljuk. Összekeverjük a forró vízben megmosott kásával vagy rizzsel, a tojással, 2 evőkanál vízzel, sóval, fűszerekkel. Megtöltjük vele a patisszonokat, ha marad a töltelékből, vizes kézzel gombócokat formálunk belőle. A patisszonok kalapját visszahelyezzük és egy széles lábosba rakjuk. Felöntjük annyi vízzel, hogy éppen ellepje. Beletesszük a leveskockát és fűszerezzük. Amikor forr, beletesszük a gombócokat is. Letakarva, takarékon kb. 30 percig főzzük. A tejszínt és a tejfölt összekeverjük a rántással, az apróra vágott kaporral, a citromlével és összeforraljuk az étellel. Friss fehér kenyérrel kínáljuk.

 Rántott tök juhtúróval

Hozzávalók:  1 db 2-2,5  kilós főzőtök,  3-4  gerezd  fokhagyma, 20 dkg juhtúró, 1 kis doboz krémsajt, 3 tojás, 10 dkg liszt, 10 dkg zsemlemorzsa, só, fehér bors, rozmaring, olaj a kisütéshez.

Elkészítés: A meghámozott tököt hosszában kettévágjuk, kikaparjuk a magházát, majd ujjnyi szeletekre vágjuk és besózzuk. A krémsajtot és a juhtúrót összekeverjük a szétzúzott fokhagymával, a sóval és a fűszerekkel. Ezzel a masszával két-két tökszeletet összeragasztunk. A lisztet összekeverjük 1-1 késhegynyi sóval és a fűszerekkel. Előbb ebbe mártjuk az összeillesztett tökszeleteket, majd a felvert tojásba, végül a morzsába. Forró olajban aranysárgára sütjük. Minél barnább rozskenyérrel fogyasszuk.

 Gombával töltött cukkini

Hozzávalók: 2 vastagabb cukkini (kb. 2 kg), 1 csomó zöldpetrezselyem, 30 dkg gomba, 3 zsemle, 3 tojás, 2 dl tejszín, 2 evőkanál vajas rántás, 3 dkg vaj, 1 tyúkhúsleves-kocka, só, bors, gyömbér, 5 dkg zabpehely.

Elkészítés: A meghámozott cukkinit keresztbe kettévágjuk és kikaparjuk a magházát. A meghámozott gombát nagyon apróra vagdaljuk, összedolgozzuk a vízbe áztatott és kinyomott zsemlékkel, a tojással, a zabpehellyel, az olvasztott vajjal, az apróra vágott zöldpetrezselyem felével, a sóval és a fűszerekkel. Megtöltjük vele a cukkinit. Lábosba rakjuk és felöntjük annyi vízzel, hogy félig ellepje. Beletesszük a leveskockát, ízlés szerint sózzuk, fűszerezzük és kb. 30 percig takarékon lefedve főzzük. Közben egyszer óvatosan megforgatjuk. A tejszínt összekeverjük a rántással, a vágott zöldpetrezselyem másik felével és összeforraljuk az étellel. Széles karikákra vágva, bő lével, friss fehér kenyérrel tálaljuk.

 Spagetti cukkinivel

Hozzávalók: 50 dkg spagetti, 1 kg cukkini, 2 csirkemell, 1 nagy hagyma, 2 zöldpaprika, 50 dkg paradicsom, só, fehér bors, bazsalikom,  szurokfű,  3  tojás,  5  dkg liszt,  1  doboz paradicsompüré, 1 evőkanál olajos rántás, bors, cukor, olaj, 20 dkg reszelt sajt.

Elkészítés: A spagettit sós vízben kifőzzük, egy nagy tűzálló tálba vagy tepsibe terítjük és rákarikázzuk a meghámozott paradicsomot. A csontról lefejtett húst és bőrt, a meghámozott hagymával és a zöldpaprikával ledaráljuk, 1 evőkanál olajon kevés vízzel megpároljuk, majd zsírjára sütjük. Ezt is a tésztára simítjuk. A meghámozott cukkinit keresztbe kettévágjuk, kikaparjuk a magházát. Ujjnyi karikákra szeljük. A felvert tojásokat összekeverjük a liszttel, sóval, kevés fűszerrel. Belemártjuk a cukkinikarikákat és forró olajban kisütjük, lecsepegtetjük és a spagettire terítjük. Az ételt még kicsit utánasózzuk és fűszerezzük, majd letakarva, a sütőben takarékon kb. 40 percig sütjük. A paradicsompürét az olajos rántással, sóval, borssal, kevés cukorral, kb. 4 dl vízzel összeturmixoljuk és felforraljuk. A cukkinis spagettit a paradicsomszósszal és a reszelt sajttal kínáljuk.

 Padlizsános rakott burgonya

Hozzávalók: 1 kg burgonya (legjobb a kiflikrumpli vagy a gülbaba), 50 dkg padlizsán, 2 csirkemell, 1 nagy hagyma, 2 zöldpaprika, 50 dkg paradicsom, 2 dl tejszín, 15 dkg reszelt sajt, 4-5 evőkanál liszt, 3 evőkanál zsemlemorzsa, só, fehér bors, kakukkfű, szerecsendió, olaj.

Elkészítés: A krumplit héjában megfőzzük, meghámozzuk és karikára vágjuk. A csontról lefejtett húst és bőrt a meghámozott hagymával és paprikával ledaráljuk. Kevés vízzel, zsiradék nélkül megpároljuk. Egy tűzálló tálat meghintünk a morzsával. Belerakjuk a burgonyát, rátesszük a meghámozott, karikára szelt paradicsomot és a párolt húst. A padlizsánt meghámozzuk és rozsdamentes késsel ujjnyi karikákra vágjuk. A lisztet összekeverjük sóval és fűszerekkel. Megmártjuk benne a padlizsánszeleteket és forró olajban mindkét oldalát világosra sütjük. Lecsepegtetjük és a burgonyára rakjuk. Kicsit még utánafűszerezhetjük. A tejszínt összekeverjük a maradék liszttel, a reszelt sajttal és a tetejére simítjuk. Több zsiradékot ne tegyünk rá, mert amit a padlizsán magába szívott, az elegendő. A sütőben lefedve, takarékon kb. 40 percig sütjük.

 Nyári babtál

Hozzávalók:  50 dkg nagyszemű fejtett bab, 4-5 szál újhagyma, 3 gerezd fokhagyma, 30 dkg kifliburgonya, 3 zöldpaprika, 3 paradicsom, 1 csomó zöldpetrezselyem, 20 dkg császárhús, 2 nagy sárgarépa, 1 zeller, só, fehér bors, őrölt babér, tárkony, koriander.

Elkészítés: A babot sós vízben megfőzzük, leszűrjük és egy tűzálló tálba terítjük. A héjában főtt burgonyát meghámozzuk, karikára vágjuk és a babra rétegezzük. A csíkokra vágott császárhúst kicsit kiolvasztjuk, megfuttatjuk rajta az apróra vágott hagymát, majd hozzáadjuk a felkockázott paprikát, paradicsomot, a meghámozott és karikára vágott sárgarépát, felaprított zellert. 15 percig együtt pároljuk, majd ezt is a tálba tesszük. Hozzáadjuk a szétnyomott fokhagymát, az apróra vágott zöldpetrezselymet, sózzuk, fűszerezzük és lazán összekeverjük. Fogyasztás előtt a sütőben átforrósítjuk. Friss fehér kenyérrel kínáljuk.

 Széna-szalma zöldségtál

Hozzávalók: 50 dkg zöld hüvelyű bab, 1 kg tök, 1 nagy hagyma, 3 gerezd fokhagyma, 1 tyúkmell, 1 tyúkhúsleves-kocka, 0,5 dl olaj, 2 dl tejföl, 10 dkg reszelt sajt, 3 tojás, só, fehér bors, szurokfű, rozmaring.

Elkészítés: A tököt meghámozzuk, magházát eltávolítjuk, legyaluljuk és egy nagy tűzálló tálba terítjük.  A zöldbab két végét levágjuk, sós vízben puhára főzzük és leszűrjük. Az apróra vágott hagymát az olajon megfuttatjuk, beletesszük a csontról lefejtett és a bőrével együtt ledarált húst, a szétzúzott fokhagymát és kevés vízzel puhára pároljuk. A húst a tökre terítjük, rátesszük a zöldbabot, sózzuk és fűszerezzük. Összekeverjük a tejfölt, a reszelt sajtot, a tojásokat és az ételre simítjuk. A sütőben lefedve, takarékon kb. 40 percig sütjük. Rozskenyérrel kínáljuk.

 Sült zöldségszeletek mártással

Hozzávalók: 1 kg a következő zöldségekből vegyesen: padlizsán, tök, cukkini, patisszon, zeller, sárgarépa; 5-6 evőkanál liszt, 2 evőkanál étkezési keményítő, só, fehér bors, rozmaring, kakukkfű, olaj a sütéshez.

Elkészítés: A meghámozott zöldséget ujjnyi vastag karikákra vagy szeletekre vágjuk. A lisztet összekeverjük a keményítővel, sóval, és fűszerekkel. A zöldségeket beleforgatjuk és forró olajban mindkét oldalát világosra sütjük. Fokhagymával ízesített kefirrel vagy joghurttal, majonézzel vagy paradicsommártással, esetleg ketchuppal tálaljuk.